钦定古今图书集成/明伦汇编/家范典/第005卷
## 钦定古今图书集成/明伦汇编/家范典/第005卷

| 钦定古今图书集成 明伦汇编 第五卷 |

| |

钦定古今图书集成明伦汇编家范典

第五卷目录

家范总部纪事一

家范典第五卷

《史记·五帝本纪》：“尧以二女妻舜，以观其内；使九男与
处，以观其外。舜居妫汭，内行弥谨。尧二女不敢以贵
骄事舜，亲戚甚有妇道。尧九男皆益笃。”

《国语》：公父文伯之母如季氏，康子在其朝，与之言，弗
应。从之，及寝门，弗应而入。康子辞于朝而入见，曰：“肥
也不得闻命，无乃罪乎？”曰：“子弗闻乎，天子及诸侯合
民事于外朝，合神事于内朝，自卿以下，合官职于外
朝，合家事于内朝。寝门之内，妇人治其业焉，上下同
之。夫外朝，子将业君之官职焉；内朝，子将庀季氏之
政焉，皆非吾所敢言也。”

公父《文伯》之母，季康子之从祖叔母也。康子往焉，䦱
门与之言，皆不逾阈。仲尼闻之，以为别于男女之礼
矣。

《汉书石奋传》：“奋，赵人也。长子建，次甲，次乙，次庆，皆以
驯行孝谨，官至二千石。于是景帝号奋为万石君。孝
景季年，万石君以上大夫禄归老于家，子孙为小吏，
来归谒，万石君必朝服见之，不名。子孙有过失，不诮
让，为便坐，对案不食。然后诸子相责，因长老肉袒固
谢罪，改之，迺许。子孙胜冠者在侧，虽燕必冠，申申如
也，僮仆䜣䜣如也”，唯谨。其执丧哀戚甚，子孙遵教亦
如之。万石君家以孝谨闻乎郡国，虽齐、鲁诸儒质行，
皆自以为不及也。太后以万石君家不言而躬行，迺
以建为郎中令，庆为内史。建老白首，万石君尚无恙。
内史庆醉归，入外门不下车。万石君闻之，不食。庆恐，
肉袒谢，请罪，不许，举宗最甚。庆及兄建肉袒。万石君让曰：“内
史贵人入闾里，里中长老皆走匿，而内史坐车中自
如，固当。”迺谢罢庆。庆及诸子入里门，趋至家。万石君
诸子孙咸孝，然建最甚。庆为齐相，齐国慕其家行不
治，而齐国大治。

《张安世传》：“安世食邑万户，然身衣弋绨夫。”

人自纺绩，家童七百人，皆有手技作事，内治产业，累
积纤微，是以能殖其尊为公侯，货富于大将军光。
《后汉书邓禹传》：“禹内文明，笃行淳备，事母至孝。天下
既定，常欲远名势，有子十三人，使各守一艺，修整闺
门，教养子孙，皆可以为后世法。”

《邓训传》：“训虽宽中容众，而于闺门甚严，兄弟莫不敬
惮。诸子进见，未尝赐席，接以温色。”

《邓骘传》：“骘自祖父禹教训子孙，皆遵法度，深戒窦氏，
检敕宗族，阖门静居。”

《魏霸传》：“霸字乔卿，济阴句阳人也。世有礼义。霸少丧
亲，兄弟同居，州里慕其雍和。”

《樊宏传》：“宏父重，字君云，世善农稼，好货殖。重性温厚，
有法度，三世共财，子孙朝夕礼敬，常若公家。其营理
产业，物无所弃，课役童隶，各得其宜，故能上下戮力，
财利岁倍。至迺开广田土三百馀顷，其所起庐舍，皆
有重堂高阁，陂渠灌注。又池鱼牧畜，有求必给。尝欲
作器物，先种梓漆，时人嗤之。然积以岁月，皆得其用”，
向之笑者，咸求假焉，赀至巨万，而赈赡宗族，恩加乡
闾。外孙何氏，兄弟争财，重耻之，以田二顷，解其忿讼。
县中称美，推为“三老。”年八十馀终。其素所假贷人间
数百万，遗令焚削文契，债家闻者皆惭，争往偿之。诸
子从敕，竟不肯受。

《魏朗传》：朗性矜严，闭门整法度，家人不见堕容。
《缪肜传》：肜字豫公，汝南召陵人也。少孤，兄弟四人皆
同财产。及各娶妻，诸妇遂求分异，又数有斗争之言。
肜深怀愤叹，乃掩户自挝曰：“缪肜，汝修身谨行，学圣
人之法，将以齐整风俗，奈何不能正其家乎？”弟及诸
妇闻之，悉叩头谢罪，遂更为敦睦之行。

《薛包传》：“安帝时，汝南薛包好学笃行，丧母以至孝闻。
及父娶后妻而憎包，分出之，包日夜号泣不能去，至
被殴杖，不得已，庐于舍外，旦入而洒埽，父怒又逐之，
迺庐于里门，昏晨不废。积岁馀，父母惭而还之。后行
六年，服丧过乎哀。既而弟子求分财异居，包不能止，
迺中分其财，奴婢引其老者曰：‘与我共事久，若不能’”
使也。田庐取其荒顿者，曰“吾少时所理，意所恋也。”器
物取其朽败者，曰“我素所服食，身口所安也。”弟子数
破其产，辄复赈给。

《班超传》：“超字仲升，为人有志，不修细节。然内孝谨，居
家常执勤苦，不耻劳辱。”

《周燮传》：“南阳冯良，志行高整，非礼不动，遇妻子如君臣，乡党以为仪表。”

《仇览传》：“览虽在，宴居必以礼自整，妻子有过，辄免冠
自责。妻子庭谢，候览冠乃敢升堂，家人莫见喜怒声
色之异。”

《张湛传》：“湛字子孝，扶风平陵人也。矜严好礼，动止有
则，居处幽室，必自修整，虽遇妻子，若严君焉。”

《李通传》：“通字次元，南阳宛人也。世以货殖著姓。父守，
为人严毅，居家如官廷。”

《蔡邕传》：“邕与叔父三世不分财，乡党高其。”

义。

《陈寔传》：“寔有六子，纪、谌最贤，兄弟孝养，闺门雍和，后
进之士皆推慕其风。”

《谢承书》“周燮居家清处，非法不言，兄弟父子室家相
待如宾，乡曲不善者，皆从其教也。”

《世说新语》：“华歆遇子弟甚整，虽闲室之内，俨若朝典。
陈元方兄弟，恣柔爱之道，而二门之里，两不失雍熙
之轨焉。”

《三国志司马朗传》注：“朗父防，字建公，性质直公方，虽
闲居宴处，威仪不忒。养志闾巷，阖门自守。诸子虽冠
成人，不命曰进，不敢进；不命曰坐，不敢坐。不指有所
问，不敢言。父子之间肃如也。有子八人，朗最长，次即
晋宣帝也。”

《曹纯传》注：“纯字子和，年十四而丧父，与同产兄仁别
居，承父业，富于财，僮仆人客以百数。纯纲纪督御，不
失其理，乡里咸以为能。”

《裴潜传》注：“潜为兖州，以父在京师，出入薄軬车。群弟
之田庐，常步行，家人小大或并日而食。其家教上下
相奉事，有似于石奋。其履检校度，自魏兴少能及者。”
《刘繇传》注：“繇长子基，字敬舆，遭家多难，婴丁困苦，潜
处味道，不以为戚。与群弟居，常夜卧早起，妻妾希见
其面。诸弟敬惮，事之犹父。不妄交游，门无杂宾。”
《晋书庾亮传》：“亮字元规，美姿容，善谈论，风格峻整，动
由礼则，闺门之内，不肃而成。时人或以为夏侯太初、
陈长文之伦也。”

《何曾传》：“曾性至孝，闺门整肃，自少及长，无声乐嬖幸
之好。年老之后，与妻相见，皆正衣冠，相待如宾，己南
向妻北面再拜上酒，酬酢既毕，便出一岁，如此者不
过再三焉。”

《孙盛传》：“盛年老还家，性方严，有轨宪，虽子孙斑白，而
庭训愈峻。”

《刘殷传》：“殷字长盛，新兴人也。在聪之朝，与公卿恂恂
然常有后己之色，士不修操行者，无得入其门。有七
子，五子各授一经，一子授太史公，一子授《汉书》，一门
之内，七业俱兴，北州之学，殷门为盛。”

《谢安传》：“安虽处衡门，自然有公辅之望，处家常以仪
范训子弟。”

《檀凭之传》：“凭之字庆子，高平人也。少有志力，闺门邕
肃，为世所称。”

《氾毓传》：毓字稚春，奕世儒素，敦睦九族，逮毓七世，时
人号其“家无常父，衣无常主。”

《宋书谢弘微传》：“弘微从叔峻，司空琰第二子也。无后，
以弘微为嗣。所继叔父混，义熙八年，以刘毅党见诛，
妻晋陵公主，改适琅琊王练。公主虽执意不行，而诏
与谢氏离绝，公主以混家事委之弘微。混仍世宰辅，
一门两封，田业十馀处，僮仆千人，唯有二女。年数岁，
弘微经纪生业，事若在公。一钱尺帛，出入皆有文簿。”
迁通直郎。高祖受命，晋陵公主降为东乡君，以混得
罪前代。东乡君节义可嘉，听还谢氏。自混亡至是九
载，而室宇修整，仓库充盈，门徒业使，不异平日，田畴
垦辟，有加于旧。东乡君叹曰：“仆射平生重此子，可谓
知人，仆射为不亡矣。”中外姻亲，道俗义旧，见东乡之
归者，入门莫不叹息，或为之涕流，感弘微之义也。性
严正，举止必循礼度。事继亲之党，恭谨过常。伯叔二
母，归宗两姑，晨夕瞻奉，尽其诚敬。内或传语通讯，辄
正其衣冠婢仆之前，不妄言笑。由是尊卑小大，敬之
若神。九年，东乡君薨，资财钜万，园宅十馀所。又会稽、
吴兴、琅琊诸处，太傅司空琰时事业奴僮犹有数百
人，公私咸谓“室内资”财，宜归二女，田宅僮仆应属弘
微。弘微一无所取，自以私禄营葬混女夫殷叡素好
摴蒱，闻弘微不取财物，乃滥夺其妻妹及伯母两姑
之分以还戏责。内人皆化弘微之让，一无所争。弘微
舅子领军将军刘湛性不堪其非，谓弘微曰：“天下事
宜有裁衷，卿此不治，何以治官？”弘微笑而不答。或有
讥乏曰：“谢氏累世财产充殷，君一朝戏责，理之不允，
莫此为大。卿亲而不言，譬弃物江海，以为廉耳。设使
立清名，而令家内不足，亦吾所不取也。”弘微曰：“亲戚
争财，为鄙之甚。今内人尚能无言，岂可导之使争？今
分多共少，不至有乏，身死之后，岂复见关东乡君”葬
混墓开，弘微牵病临赴，病遂甚。十年卒。

《沈庆之传》：孝建元年，庆之封始兴郡公，庆之以郡公
统诸军，攻战经年，获生口数万人。居清明门外，有宅四所，室宇甚丽。又有园舍在娄湖，庆之一夜携子孙
徙居之，以宅还官，悉移亲戚中表于娄湖，列门同闬
焉。广开田园之业，每指地示人曰：“钱尽在此中。”优游
无事，尽意欢愉，非朝贺不出门。

《羊元保传》：太祖以元保廉素寡欲，故频授名郡。为政
虽无干绩，而去后常见思，不营财利，处家俭薄。元保
自少至老，谨于祭奠，四时珍新，未得祠荐者，口不妄
尝。

《蔡廓传》：廓奉兄轨如父，家事大小，皆谘而后行，公禄
赏赐，一皆入轨，有所资须，悉就典者请焉。从高祖在
彭城，妻郗氏书，求夏服，廓答书曰：“知须夏服，计给事
自应相供，无容别寄。”少子兴宗，年十岁失父，哀毁有
异凡童。廓罢豫章郡还，起二宅，先成东宅与轨。廓亡
而馆宇未立，轨罢长沙郡还，送钱五十万以补宅直。
兴宗年十岁，白母曰：“一家由来丰俭必共，今日宅价，
不宜受也。”母悦而从焉。轨有愧色，谓其子淡曰：“我年
六十，行事不及十岁小儿。”兴宗幼立风概，家行尤谨，
奉宗姑，事寡嫂，养孤兄子，有闻于世。

《王昙首传》：“昙首有识局智度，喜怒不见于色，闺门之
内，雍雍如也。手不执金玉，妇女不得为饰玩，自非禄
赐所及，一毫不受于人。”

《通志刘瑜传》：元嘉七年，南豫州举所统西阳县人董
阳，三世同居，外无异门，内无异烟，诏榜门曰：“笃行董
氏之门，蠲一门租布。”

《南齐书王延之传》：“延之字希季，琅琊临沂人也。家训
方严，不妄见子弟，虽节岁问讯，皆先克日。子伦之见
儿子亦然。”

《封延伯传》：“延伯寓居东海，三世同财，为北州所宗附。
延伯好学退让，事寡嫂甚谨。垣崇祖为豫州，上表荐
之，诏书优礼，起家平西长史，梁郡太守。俄以疾免还
东海。于时四州入魏，士子皆依海曲，争往宗之，如辽
东之仰邴原也。建元三年，大使巡行天下。义兴陈元
子，四世同居，一百七口。武陵文献叔，八世同居，东海”
徐生之、武陵范安祖、李圣伯、范道根并五世同居，零
陵谭弘宝、衡阳何弘、华阳阳黑头，疏从四世同居。诏
俱表门闾，蠲租税。又蜀郡王续祖、华阳郝道福，并累
世同爨。建武三年，明帝诏表门闾，蠲调役。

《乐颐传》：“雁门解仲恭侨居南郡，家行敦睦，得纤毫财
利，辄与弟兄平分。”

《刘悛传》：“悛为安远护军，武陵内史，汉寿人。卲荣兴六
世同爨，表其门闾。”

《虞悰传》：“悰治家富殖，奴婢无游手。”

《江祏传》：“祏字弘业，家行甚睦，待子侄有恩意。”

《梁书杨公则传》：“公则字君翼，天水西县人也。为人敦
厚慈爱，居家笃睦，视兄子过于其子，家财悉委焉。”
《到溉传》：“溉字茂灌。遭母忧，居丧尽礼。服阕，犹蔬食布
衣者累载，家门雍睦，兄弟特相友爱。”

《谢几卿传》：“几卿，陈郡阳夏人。免官居宅。虽不持检操，
然于家门笃睦。”

《沈𫖮传》：“𫖮字处默，吴兴武康人也。幼清净有至行，内
行甚修，事母兄弟孝友，为乡里所称慕。”

《陈书王玚传》：“玚字子玙，司空冲之第十二子也。玚性
宽和，兄弟三十馀人，居家笃睦，每岁时馈遗，遍及近
亲，敦诱诸弟，并禀其规训。”

《魏书辛绍先传》：“绍先子凤达，凤达子少雍，性仁厚，有
礼义，门内之法，为时所重。侍中游肇荐之，会卒，年四
十二。少雍妻王氏有德义，与其从子怀仁兄弟同居。
怀仁等事之甚谨，闺门礼让，人无比焉。士大夫以此
称美。”

《卢度世传》：“度世子渊、昶等，并循父风，远亲疏属，叙为
尊行长者，莫不毕拜致敬。闺门之礼，为世所推。谦退
简约，不与世竞。父母亡后，同居共财，自祖至孙，家内
百口。在洛时，有饥年，无以自赡。然尊卑怡穆，丰俭同
之。亲从昆弟，常旦省谒诸父，出坐别室，至暮乃入。朝
府之外，不妄交游。其相勗以礼如此。又一门三主，当”
时以为荣。渊兄弟亡，及道将卒后，家风衰损，子孙多
非法，帷薄混秽，为论者所鄙。

《石文德传》：“文德，河中蒲坂人也，五世同居，闺门雍睦。
天水白石县赵令安孟兰彊等，四世同居，行著州里。”
《李几传》：“几，博陵安平人也，七世共居，同财，家有二十
二房，一百九十八口，长幼济济，风礼著闻，至于役作，
卑幼竞进，乡里嗟美，标其门闾。”

《王闾传》：“闾，北海密人也。数世同居，有百口。太山刘业
兴四世同居，鲁郡盖儁六世同居，并共财产，家门雍
睦，乡里敬异。”

《崔挺传》：“挺字双根，博陵安平人也。三世同居，门有礼
让。于后频值饥年，家始分析。长子孝芬兄弟孝义慈
厚，弟孝演、孝政先亡。孝芬等哭泣哀恸，绝内蔬食，容
貌损瘠，见者伤之。孝𬀩等奉孝芬尽恭顺之礼，坐食
进退，孝芬不命，则不敢也。鸡鸣而起，旦参颜色。一钱
尺帛，不入私房。吉凶有须，聚对分给。诸妇亦相亲爱有无共之。始，挺兄弟同居，孝芬叔振既亡之后，孝芬
等奉承叔母李氏，若事所生。旦夕温凊，出入启觐，家
事巨细，一以谘决。每兄弟出行，有获财物，尺寸已上，
皆内李氏之库，四时分赉，李自裁之，如此者二十馀
岁。抚从弟宣伯子朗，如同气焉。振少有学行，居家孝
友，为宗族所称。

《李顺传》：“顺长子敷兄弟，敦崇孝义，家门有礼。至于居
丧法度，吉凶书记，皆合典则，为北州所称美。”

《许绚传》：“绚字百礼，颇有业尚。闺门雍睦，三世同居。吏
部尚书李神儁称其家风。”
《吴悉达传》：“悉达，河东闻喜人也。闺门和睦，让逸竞劳，
虽于俭年，糊𫗴不继，宾客经过，必倾所有。”

《杨播传》：“播字延庆，自云恒农华阴人也。播家世纯厚，
并敦义让，昆季相事，有如父子。播刚毅，椿津恭谦，与
人言，自称名字兄弟，旦则聚于厅堂，终日相对，未曾
入内。有一美味，不集不食，厅堂间往往帏幔隔障，为
寝息之所。时就休偃，还共谈笑。椿年老，曾他处醉归，
津扶侍还室，仍假寐阁前，承候安否。椿津年过六十”，
并登台鼎。而津尝旦暮参问，子侄罗列阶下，椿不命
坐，津不敢坐。椿每近出，或日斜不至，津不先饭，椿还，
然后共食。食则津亲授匙箸，味皆先尝，椿命食，然后
食。津为司空，于时府主皆引寮佐人就津求官，津曰：
“此事须家兄裁之，何为见问？”初，津为肆州，椿在京宅，
每有四时嘉味，辄因使次附之，若或未寄，不先入口。
椿每得所寄，辄对之下泣。兄弟皆有孙，惟椿有曾孙，
年十五六矣。椿常欲为之早娶，望见元孙。自昱以下，
率多学尚，时人莫不钦羡焉。一家之内，男女百口，缌
服同爨，庭无间言。魏世以来，唯有卢渊兄弟及播昆
季，当世莫逮焉。

《寇赞传》：“赞子臻。臻长子祖训，顺阳太守。祖训弟治，字
祖礼，进号征虏将军。治兄弟并孝友敦穆，白首同居。
父亡虽久，而犹于平生所处堂宇，备设帷帐几杖，以
时节开堂列拜，垂泪陈荐，若宗庙然。吉凶之事，必先
启告，远出行反，亦如之。”

《张烈传》：“烈字徽仙，清河东武城人也。辞老还乡里，兄
弟同居，怡怡然为亲类所慕，为家诫千馀言。”

《王琚传》：“琚养子寄生，未袭而亡。子盖海，袭祖琚爵。初，
琚年七十馀，赐得世祖时宫人郭氏，本锺离人，明严
有母德，内外妇孙百口，奉之肃若严君，家内以治。”
《阎元明传》：“元明，河东安邑人也。少而至孝，行著乡闾，
昆弟雍和，尊卑谐穆，安贫乐道，白首同归。”又：“东郡小
黄县人董养，事亲至孝，三世同居，闺门有礼。”

《安同传》：“同长子屈，太宗时典太仓事，盗官粳米数石，
欲以养亲。同大怒，奏求戮屈，自劾不能训子，请罪。太
宗嘉而恕之，遂诏长给同粳米。其公清奉法，皆此类
也。同在官明察，长于校练，家法修整，为世所称。”
《宋繇传》：“繇字体业，敦煌人也。父尞，张元靓龙骧将军、
武兴太守。繇生而尞，为张邕所诛。五岁丧母，事伯母
张氏”以孝闻，八岁而张氏卒，居丧过礼。繇少而有志
尚，喟然谓妹夫张彦曰：“门户倾覆，负荷在繇，不衔胆
自厉，何以继承先业！”遂随彦至酒泉，追师就学，闭室
诵书，昼夜不倦。博通经史，诸子群言，靡不览综。吕光
时，举秀才，除郎中。后奔段业，业拜繇中散常侍。繇以
业无经济远略，西奔李暠，历位通显于京“师。世祖拜
繇为河西王右丞，赐爵清水公，加安远将军。长子岩
袭爵。岩子荫，中书议郎。荫子超，尚书度支郎。超弟稚，
字季预，性清严，治家如官府。迁青州、渤海太守。”
《周书崔谦传》：“谦子旷。谦保定中历荆州总管，性至孝，
少丧父，殆将灭性。与弟訦特相友爱，虽复年事并高，
名位各重，所有资产，皆无私焉。其居家严肃，动遵礼
度。旷与訦子弘度等，并奉其遗训云。”
《秦族传》：“族，上郡洛川人也。性至孝，与弟荣先复相友
爱，闺门之中，怡怡如也。乡里咸叹异之，化其行。”
《唐瑾传》：“瑾性方重，有风格，退朝休暇，恒著衣冠，以对
妻子。遇迅雷烈风，虽闲夜宴寝，必起冠带端笏危坐。
又好施与，家无馀财，所得禄赐，散之”宗族。其尤贫者，
又割膏腴田宅以赈之。所留遗子孙者，并墝。之地，
朝野以此称之。

《郑孝穆传》：“孝穆幼而谨厚，年未弱冠，父叔四人并早
殁。昆季之中，孝穆居长，抚训诸弟，有如同生。闺庭之
中，怡怡如也。”

《裴侠传》：侠撰《九世伯祖贞侯传》，以为裴氏清公，自此
始也。欲使后生奉而行之，宗室中知名者，咸付一通。
从弟伯凤、世彦时并为丞相，佐笑曰：“人生仕进，须身
名并裕，清苦若此，竟欲何为？”侠曰：“夫清者莅职之本，
俭者持身之基。今吾幸以凡庸，滥蒙殊遇，固其穷困，
非慕名也。志在自修，惧辱先也。翻被嗤笑，知复何言！”
伯凤等惭而退。

《柳霞传》：“霞子靖，字思休，少方雅，性爱闲素，其于名利
澹如也。隋文践极，特诏征之，靖遂以疾固辞，优游不
仕，闭门自守，所对惟琴书而已。足不历园庭，殆将十载。子弟等奉之若严君焉。其有过者，靖必下帷自责，
于是长幼相率拜谢于庭，靖然后见之，勗以礼法，乡
里亦慕而化之，或有不善者，皆曰：‘唯恐柳德广知也’。”
时论方之王烈。

《辛威传》：“威，陇西人也。性持重，有威严，历官数十年，未
尝有过，故得以身名终。兼其家门友义，五世同居，世
以此称之。”

《寇儁传》：“儁字祖儁，上谷昌平人也。父臻，安远将军、郢
州刺史。儁性宽雅，幼有识量，好学强记。兄祖训、祖礼
及儁并有志行，闺门雍睦，白首同居。”
《北齐书杨愔传》：“愔一门四世同居，家甚隆盛，昆季就
学者三十馀人。”

《邢邵传》：“邵字子才，率情简素，内行修谨，兄弟亲姻之
间，称为雍睦。”

《羊烈传》：“烈字信卿，家传素业，闺门修饰，为世所称，一
门女不再醮。魏太和中，于兖州造一尼寺，女寡居无
子者，并出家为尼，咸存戒行。烈天统中与尚书毕义
云争兖州大中正，义云盛称门阀，云：‘我累世本州刺
史，卿世为我家故吏’。烈答云：‘卿自毕轨被诛以还，寂
无人物。近日刺史皆是疆埸之上，彼此而得，何足为
言？岂若我汉之河南尹，晋之太傅，名德学行，百代传
美？且男清女贞，足以相冠，自外多可称也’。”盖讥《义云》
之帷薄焉。

《崔悛传》：“悛一门婚嫁，皆是衣冠之美，吉凶仪范，为当
世所称。”

《颜氏家训》治家篇：“裴子野有疏亲故属，饥寒不能自
济者，皆收养之。家素清贫，时逢水旱，二石米为薄粥，
仅得遍焉。躬自同之，常无厌色。”

《隋书郭儁传》：“儁字弘乂，太原文水人也。家门雍睦，七
叶同居，犬豕同乳，乌鹊通巢，时人以为义感之应。州
县上其事，上遣平昌公宇文㢸诣其家劳问之。治书
御史柳彧巡省河北，表其门闾。汉王谅为并州总管，
闻而嘉叹，赐兄弟二十馀人衣各一袭。”

《崔弘度传》：“弘度理家如官，子弟斑白，动行捶楚，闺门
整肃，为当时所称。”

《柳昂传》：“昂父敏，有高名，好礼笃学，治家如官。”

《房彦谦传》：“彦谦字孝冲，早孤，不识父为母兄之所鞠
养。长兄彦雅，雅有清鉴，以彦谦天性颖悟，每奇之，亲
教读书。年七岁，诵数万言，为宗党所异。十五出后叔
父子贞，事所继母有逾本生，子贞哀之，抚养甚厚。后
丁所继母忧，勺饮不入口者五日。事伯父乐陵太守
豹，竭尽心力。每四时珍果，口弗先尝，遇期功之戚，必”
蔬食终礼，宗从取则焉。

《唐书穆宁传》：“宁以秘书监致仕卒。宁居家严，事寡姊
恭甚，尝撰家训，令诸子人一通。又戒曰：‘君子之事亲
养志为大。吾志直道而已，苟枉而道，三牲五鼎，非吾
养也。疾病不尝药。时称知命’。”四子：赞、质、员、赏。宁之老，
赞为御史中丞，质，右补阙，员侍御史，赏，监察御史，皆
以守道行谊显。先是，韩休家训子侄至严，贞元间，言
家法者，尚韩、穆二门云。

《冯元常传》：元常闺门雍睦，有礼法，虽小功丧，不御私
室。神龙中，旌其家，大署曰：“忠臣之门”，天下高其节。凡
名族皆愿通婚。

《万敬儒传》：“敬儒，庐州人，三世同居，丧亲庐墓，州改所
居曰‘成孝乡广孝聚’。”

《孝友传序》：张公艺九世同居，北齐东安王永乐，隋大
使梁子恭躬慰抚，表其门。高宗有事太山，临幸其居，
问本末，书忍字以对。天子为流涕，赐缣帛而去。
《李知本传》：知本涉经术，事亲笃至，与弟知隐雍顺，子
孙百馀，至赀用僮仆，无间也。大业末，盗贼过闾不入，
相戒曰：“无犯义门。”往依者五百馀室，皆以免。

《萧嵩传》：“嵩子华谨重方雅有家法。”

《萧俛传》：俛母韦贤明，治家严，俛虽宰相，侍左右。
《张知謇传》：知謇敏且亮，恶请谒。求进士，或不才冒位，
视之若仇。每敕子孙经不明不得举，家法可称云。
《李晟传》：晟治家以严，子侄非晨昏不辄见，所与言未
尝及公事。正岁，崔氏女归宁，让曰：“尔有家而姑在堂，
妇当治酒食，且以待宾客。”即却之，不得进。达礼敦教
类如此。

《韦陟传》：“陟家法修整，敕子允就学，夜分视之，见其勤，
旦日问安，色必怡。稍怠则立堂下不与语。虽家僮数
十，然应门宾客，必允主之。”

《裴向传》：“向能以学行持门户，内外亲属百馀口，禄俸
必均，世称其孝睦。”

《崔祐甫传》：“祐甫字贻孙，太子宾客孝公沔之子也，世
以礼法为闻家。朱泚乱，祐甫妻王陷贼中，泚尝与祐
甫同列，遗以缯帛菽粟，受而鍼𫔎之。帝还京，具封以
献。士君子益重其家法云。”

《崔邠传》：邠字处仁，贝州武城人。父倕，三世一爨，当时
言治家者推其法。邠为太常，以母忧解，卒于丧。弟酆、

德星社云。

《李景让传》：景让家行修治，闺门唯谨。或谏：“公廉洁无
素储，不为诸子谋耶？”景让笑曰：“儿曹讵饿死乎？”清素
寡欲，门无杂宾。景让宅东都乐和里，世称清德者，号
乐和李公云。

《郭子仪传》：“子仪子曜，性沉静。子仪专征伐，曜留治家
事，少长无间言。”

《刘君良传》：君良，瀛州饶阳人。四世同居，族兄弟犹同
产也，门内斗粟尺帛无所私。隋大业末荒馑，妻劝其
异居，因易置庭树鸟鶵，令斗且鸣，家人怪之，妻曰：“天
下乱，禽鸟不相容，况人耶？君良即与兄弟别处月馀，
密知其计，因斥去妻曰：‘尔破吾家’。”召兄弟流涕以告，
更复同居，天下乱，乡人共依之，众筑为堡，因号义成
堡。武德中，深州别驾杨弘业至其居，凡六院，共一庖，
子弟皆有礼节，叹悒而去。贞观六年，表异门闾。
《李𪟝传》：𪟝属疾，帝及皇太子赐药即服，家欲呼医巫，
不许，诸子固以药进，辄曰：“我山东田夫耳，位三公，年
逾八十，非命乎。生死系天，宁就医求活耶？”弟弼，始为
晋州刺史，以𪟝疾，召为司卫卿，使省视。忽语曰：“我似
少愈，可置酒相乐。”于是奏乐宴饮，列子孙于下。将罢，
谓弼曰：“我即死，欲有言，恐悲哭不得尽，故一诀耳。我
见房元龄、杜如晦、高季辅皆辛苦立门户，亦望诒后
悉为不肖子败之，我子孙今以付汝。汝可慎察，有不
厉言行交非类者，急榜杀以闻，毋令后人笑吾，犹吾
笑房、杜也。我死，布装露车载柩，敛以常服，加朝服其
中。傥死有知，庶著此奉，见先帝明器惟作五六寓马，
下帐施幔，为皂顶白纱裙，中列十偶人，他不得以从
众妾愿留养子者，听馀出之。葬已，徙居我堂，善视小
弱。苟违我言，同戮尸矣。”乃不复语，弼等遵焉。

《房元龄传》：元龄治家有法度，常恐诸子骄侈，席势凌
人，乃集古今家诫书为屏风，令各取一具，曰：“留意于
此，足以保躬矣。”汉袁氏累叶忠节，吾心所尚，尔宜师
之。

《王珪传》：“珪性不苛察，至仆妾亦不见喜愠。奉寡嫂，家
事咨而后行，教抚孤侄，虽其子不过也。宗族匮乏，周
恤之，薄于自奉。独不作家庙，四时祭于寝。为有司所
劾。帝为立庙愧之，不罪也。世以珪俭不中礼，少之。”
《刘德威传》：德威，彭城人，于闺门友睦，为人宽平，生平
所得奉禄，以分宗亲，无留藏。子审礼，少丧母，为祖母
元所养。隋末大乱，道不通，审礼尚少。自乡里负祖母
度江，转侧避地。及天下平，西入长安。元每疾病，必亲
煮药，尝而进。元曰：“儿孝通幽显，吾一顾念，疾辄间。”贞
观中，历左骁卫郎将。父丧免。比葬，徒跣血流，行路咨
叹。服除，当袭爵，让其弟不听。见父执必，感泗滂沱。事
继母尤谨，与弟延景为闻友，得禄多资之，而妻子执
寒苦，晏如也。母从皆同居，合二百口，内外无间言。
《薛苹传》：“苹累封河东郡公，治身觳薄，所衣绿袍，更十
年至绯衣乃易。居三镇，声乐不闻于家。所得禄即分
散亲属故人，而无馀藏。”

《裴坦传》：坦字知进，性简俭。子娶杨收女，赍具多饰金
玉。坦命撤去，曰：“乱我家法。”世清其概。

《李纲传》：纲孙安仁、安静。安仁，永徽中太子忠废还邸，
寮属奔散，独安仁泣拜而去。安静，天授中，武氏革命，
群臣皆劝进，安静独无所请，收系狱杀之。自纲五世
同居，安仁、安静复以义烈闻，世称“李氏不衰。”

《宇文士及传》：士及抚幼弟孤，兄子以友睦称。好周恤
亲戚故人，然过自奉养，服玩食饮，必极丰侈。有司谥
曰恭。黄门侍郎刘洎曰：“士及居家侈肆，不可谓恭。”乃
改曰纵。

《李袭志传》：袭志弟袭誉，字茂实。为人严悫，以威肃闻。
居家俭，厚于宗亲，禄禀随多少散之，以馀资写书。罢
扬州，书遂数车载。尝谓子孙曰：“吾性不喜财，遂至窭
乏。然负京有赐田十顷，能耕之足以食；河内千树桑，
事之可以衣；江都书，力读可进求宦。吾殁后能勤此，
无资于人矣。”

《唐临传》：“临字本德，京兆长安人。俭薄寡欲，不好治第
宅。性旁通，专务掩人过，见妻子必正衣冠。”

《朱敬则传》：“敬则字少连，永城人。以孝义世被旌显，一
门六阙相望，与三从昆弟居四十年，赀产无异。”
《崔元𬀩传》：“元𬀩，博陵安平人，弟昪为司刑少卿。元𬀩
三世不异居，家人怡怡如也。贫寓郊墅，群从皆自远
会食，无他。爨与昪尤爱族人贫孤者，抚养教励。后虽
秉权，而子弟仕进不使逾常资，当时称重。”

《杜暹传》：“暹，濮州濮阳人。自高祖至暹，五世同居。暹尤
恭谨，事继母孝，抚异母弟昱甚厚。自弱冠誓不通亲
友献遗以终身。既卒，尚书及故吏致赙，其子孝友，一
不受以行暹素志云。”

《李日知传》：“日知事母孝，既罢，不治田园，惟饰台池，引
宾客与娱乐。开元三年卒。日知贵，诸子方总角，皆通
婚名族，时人讥之。后少子伊衡以妾为妻，鬻田宅，至兄弟讼阋，家法遂替云。”

《源乾曜传》：“乾曜族孙光裕，抚诸弟友义，任郑州，卒官。
子洧，以雍睦保家，士友推之。”

《裴守真传》：“守真早孤，母丧，哀毁癯尽，养寡嫂谨甚，士
推其礼法。子子馀、耀卿，巨卿曾孙行立。子馀，事继母
为闻孝，家闱友爱，兄弟六人，皆有志行云。行立母亡，
泣血几毁。”

《沈既济传》：“既济子传师，字子言，治家不威严，闺门自
化，兄弟子姓属无亲疏，衣服饮食如一，问饷姻家故
人，帑无储钱，鬻宅以葬。”

《韩王元嘉传》：“元嘉母昭仪，宇文述女也。宠于高祖，既
即位，欲立为后，固辞。元嘉以母宠，故特为帝爱，后出
诸子无及者。在潞时，年十五，闻太妃病，涕泣不食，居
丧毁甚，太宗数慰勉。少好学，藏书至万卷，皆以古文
字参定同异。与弟灵夔友爱，燕见终日，如布衣礼。闺
门修整，当世称之。”

《鲁王灵夔传》：“灵夔子蔼，蔼子道坚，方严有礼法，闺门
肃如也。”

《郁林王恪传》：恪子琨，琨子祎，少有志尚，事继母谨，抚
异母弟祇以友称，当袭封，固让。祇、祎治家严，教子有
法度，故峘、峄、岘皆显。

《杨炎传》：“炎字公南，凤翔天兴人。三世以孝行闻。至门
树六阙，古所未有。”

《赵憬传》：“憬字退翁，性清约，位台宰，而第室童获，犹儒
先生家也。得廪入，先建家庙，而竟不营产。”

《高崇文传》：“崇文字崇文，其先自渤海徙幽州，七世不
异居。开元中，再表其闾。”

《李素立传》：“素立孙至远，至远子畬，字玉田，少聪警，事
母谨，累世同居，长幼有礼。”

《柳公绰传》：“公绰孝友，性质严重，起居皆有礼法。子仲
郢有父风，私居内斋，束带正色，公绰治家埒韩滉”
《唐国史补》：“韦伦为太子少保致仕，每朝朔望，群从甥
侄候于下马桥，不减百人。”

《因话录》：柳元公善张尚书正甫。元公之子仲郢，尝遇
张于途，去盖下马而拜，张止之不获。他日，张言于元
公曰：“寿郎相逢，其谦太过。”元公作色不应。久之，张起
去，元公谓客曰：“张正甫与公绰往还，欲使儿于街中
骑马冲公绰耶？此人亦不足与语。”张闻之拜谢。
《东观奏记》：蓝田尉、直弘文馆柳珪擢为右拾遗，弘文
馆直学士，给事中萧仿、郑裔绰驳还曰：“陛下高悬爵
位，本待贤良，既命浇浮，恐非惩劝。珪居家不禀于义
方，奉国岂尽于忠节！”刑部尚书柳仲郢诣东上阁门
进表，称：“子珪才器庸劣，不合尘玷谏垣，若诬以不孝，
即冤屈为甚。”太子少师柳公权又讼侵毁之枉，上令
免珪官，且在家修省贞元、元和以来士林家礼法严
整，以韩皋、柳公绰、柳仲郢为称首。一旦“子孙不孝，簪
组叹息。”

《小学外篇》：“唐河东节度使柳公绰，在公卿间最名有
家法。中门东有小斋，自非朝谒之日，每平旦辄出至
卜斋，诸子仲郢皆束带，晨省于中门之北。公绰决私
事，接宾客，与弟公权及群从弟再会食，自旦至，莫不
离小斋。烛至则命一人子弟执经史，躬读一过讫，乃
讲议居官治家之法，或论文，或听琴，至人定钟，然后”
归寝，诸子复昏定中门之北，凡二十馀年，未尝一日
变易。其遇饥岁，则诸子皆蔬食，曰：“昔吾兄弟侍先君
为丹州刺史，以学业未成，不听食肉，吾不敢忘也。”姑
姊妹侄有孤嫠者，虽疏远必为择婿。嫁之皆用刻木
妆奁，缬文绢为资装。常言必待资装丰备，何如，嫁不
失时。及公绰卒，仲郢一遵其法，事公权如事公绰，非
甚病，见公权未尝不束带。为京兆尹、盐铁使，出遇公
权于通衢，必下马端笏立候公权过，乃上马。公权莫
归，必束带迎候于马首。公权屡以为言，仲郢终不以
达，官有小改。公绰妻韩氏，家法严肃俭约，为缙绅家
楷范。常衣绢素，不用绫罗锦绣。每命粉苦参、黄连、熊
胆和为丸，赐诸子。每永夜习学，含之以资勤苦。
《北梦琐言》：仆尝览柳氏训序，见其家法整肃，乃士流
之最也。柳玭出官泸州，郡洎牵复，沿路染疾，至东川
通泉县求医，幕中有昆弟之子省之亚台，回面且云
“不识。”家人曰：“是某院郎君。”坚云不识，莫谕尊旨。良久，
老仆忖之，得非郎君悫头脚乎？固宜见怪，但垂之而
入，必不见阻。此郎君垂下翘翘之尾，果接抚之，其纯
厚皆此类也。仆亲家柳坤，即亚台疏房也，侨寓阳安
郡，伯仲相率省焉。亚台先问读书否，修文否，苟不如
是，须学作官。我之先人，修文成名，皆作官。曰“幸勿弃
分阴也。”泸州郡有柳大夫所造公廨家具，皆牢实麤
重，传及数政，莫知于今存否。

《懒真子》唐世士大夫崇尚家法，柳氏为冠，公绰唱之，
仲郢和之，其馀名士，亦各修整。《旧传》柳氏出一婢，婢
至宿卫韩金吾家，未成券，闻主翁于厅事上买绫，自
以手取视之，且与驵侩议价。婢于窗隙偶见，因作中
风状，仆地。其家怪问之，婢云：“我正以此疾，故出柳宅也。”因出外舍，问曰：“汝有此疾，几何时也？”婢曰：“不然。我
曾伏侍柳家郎，吾岂忍伏侍卖绢牙郎也。”其标韵如
此，想是柳家家法清高，不为尘垢卑贱，故婢化之，乃
至如此。虽今士大夫妻有此见识者少矣。哀哉！闻之
于《田亘元邈》。

《五代史李自伦传》：“自伦，深州人也。天福四年正月，户
部奏，自伦高祖训，训生粲，粲生则，则生忠，忠生自伦，
自伦生光厚，六世同居。敕以所居飞凫乡为孝义乡，
匡圣里为仁和里，准式旌表门闾。九月，户部复奏，前
登州义门王仲昭六世同居。”敕：“量地之宜，高其外门，
安绰楔，左右建高台一丈二尺，广狭方正称焉。圬以”
白而赤其四角，使不孝不义者见之，可以悛心而易
行焉。

《王延传》：“延字世美，为人重然诺，与其弟规相友爱，五
代之际，称其家法焉。”

《南唐书颜诩传》：诩，鲁郡公真卿之后。少孤，兄弟数人，
事继母以孝闻。谨礼法，多循先业。迨末年，一门百口，
家法严肃，男女异序。少长敦睦，子侄二十馀人，皆服
儒业。每延宾侣，寓门下者常十数。诩晨暮延揖，饮馔
宴笑，未尝不躬自接对。虽遇姻戚冲孺，亦为之冠带
尽礼。闻子弟有与宾客戏者，未尝面责。手写韦昭《博
奕论》，署于屋壁，使之自愧，家人未尝见其喜愠。季父
非理据乡人桑诣邑求治，令尹下诩评之，诩偿以己
缗，其讼遂止。

《册府元龟》：汉张瓘，同州车渡村人，故太原监军使承
业之犹子也。承业佐后唐武皇、庄宗有功，甚见委遇。
瓘闻之，与昆仲五人自故里奔于太原，庄宗皆任用
之。瓘天祐十三年补麟州刺史。承业治家严毅，小过
无所容恕。一侄为磁州副使，以其杀河西卖羊客，承
业立捕斩之。尝诫瓘等曰：“如车渡村百姓刘开道下
贼惯作非为，今须改行。若故态不除，死无日矣。”故瓘
所至，不敢诛求。